	
	
	



ВЕЋУ ЗА СТУДИЈЕ ПРИ УНИВЕРЗИТЕТУ
УНИВЕРЗИТЕТА У БЕОГРАДУ
ПРИЈАВА ТЕМЕ ЗА ИЗРАДУ МАСТЕР РАДА
Обраћам се Већу за мултидисциплинарне студије Универзитета у Београду са молбом да ми се, као студенту мастер академских студија:
РАЧУНАРСТВО У ДРУШТВЕНИМ НАУКАМА
одобри израда мастер рада.
Наслов тезе: 
АНАЛИЗА ЖЕНСКОГ СВЕТА КРОЗ ЛУПУ ПРЕДРАТНИХ И МЕЂУРАТНИХ ИСТОРИЈСКИХ НОВИНА
Научни циљ предложене тезе:
Сврха истраживања

Новине, претежно историјске, служе као један од примарних извора у склопу дигиталне хуманистике услед пружања широког спектра информација, као што су дијахронијски преглед догађаја, трендова и друштвених промена тадашњег времена (енгл. Murugaraj et al., 2025). С обзиром на количину података коју овај тип корпуса може да пружи, ово подручје придобија све веће интересовање унутар дигиталне хуманистике, док истовремено представља недовољно истражену област у научној заједници Србије. Српска историјска штампа, превасходно она намењена женама у Србији, а касније и Југославији, представља главни фокус овог рада. Стога је основна сврха истраживања анализа женског јавног дискурса на подручју Србије током предратног и међуратног периода применом савремених рачунарских метода.


Циљеви истраживања
Истраживање предложене тезе огледаће се у анализи женског јавног дискурса на подручју Србије током предратног[footnoteRef:25190] и међуратног периода применом савремених рачунарских метода. Ослањајући се на алате коришћене за обраду природног језика (ОПЈ), анализираће се корпус одабраних новина Жена, Женски покрет и новине Домаћица [footnoteRef:30292]као референтни оквир. Рад ће се бавити тумачењем женске штампе кроз моделирање тема, као и анализом лингвистичких образаца. Циљ је идентификовање и компаративно анализирање кључних социоидеолошких токова у одабраним новинама како би се приказале сличности и разлике у издавачким политикама, али и сферама интересовања женског света. [25190:  Предратни период ће обухватати временски распон од 1911. до 1914. због периодике доступних новинских издања]  [30292:  Иако покривају најдужи временски период, услед доступности знатно мањег броја издања новине ће се користити само као референтни оквир како не би утицале на статистику добијених резултата] 

Уз моделирање тема, биће извршено анализирање морфосинтаксичких и стилометријских образаца тадашњег предратног и међуратног публицистичког стила као и њиховог развоја, уз осврт на језичке варијације, чиме ће се употпунити слика о еволуцији потреба и приоритета женског света пре и након Првог светског рата. Сегмент истраживања биће усмерен ка анализи емоционалних тонова ради разумевања реторичких стратегија на које су се новинари ослањали при извештавању о друштвено актуелним питањима.
Рад ће се такође бавити евалуацијом ефикасности ОПЈ алата на српском историјском новинском корпусу, уз идентификацију тематских целина и њихових лингвистичких образаца који су дефинисали стил предратних и међуратних новинарки. Иако су ОПЈ алати коришћени за широк спектар текстова, они нису тестирани на ћириличним новинским чланцима предратног и међуратног периода. Стога је један од најбитнијих циљева евалуација њихове адаптације ради добијања објективних резултата над већим бројем примерака који ће служити као прекретница за даља научна истраживања унутар дигиталне хуманистике. Спајањем рачунарства и хуманистике, овакав приступ ће показати предности примене савремених рачунарских технологија на српском језику, али ће и поставити нове стандарде у интерпретацији националне културне баштине кроз дигиталну парадигму.

Предмет рада:
Предмет истраживања је рачунарска обрада и анализа корпуса српског женског новинарства из предратног и међуратног периода, уз издвајање одређених погледa и односа који се разликују од данашњих норми са примарним фокусом на новине Жена и Женски покрет, уз новине Домаћица као референтни оквир.
Одабрани наслови представљају живописан корпус који не показује само интересовања женске публике, већ нуди и увид у трансформацију женске улоге у друштву, односно од функције у породичној сфери до ангажованости у економским, политичким и социјалним сферама. Иако су сва три листа потенцирала важност образовања и касније женских права, њихов хронолошки оквир од скоро шест деценија (1879-1941) сведочи о обиљу тема и константних промена унутар друштва и женског света услед радикалних промена и до тада невиђених последица Првог светског рата. 
Главни истраживачки проблем рада заснива се на рачунарској обради и анализи српских историјских новина ослањајући се на рачунарску и корпусну лингвистику, претежно коришћењем ОПЈ алата. У складу с наведеним предметом, формулисана су следећа истраживачка питања:
1. Које тематске целине су присутне у новинама Жена и Женски покрет, на који начин и уз које емоционалне тонове се оне мењају и поклапају, и како тај пресек одражава друштвене и идеолошке промене у посматраним периодима из женске перспективе?
2. Које су морфосинтаксичке и стилометријске специфичности предратног и међуратног публицистичког стила, мерљиве кроз лексичко богатство (Type-Token Ratio) и синтаксичку структуру, и на који начин те одлике обликују разумљивост и тон ових текстова?
3. Да ли се у овим часописима може наћи неприкладан говор или однос према женама, професијама, националним мањинама или другим нацијама, посматрано из данашње перспективе?
4. До које мере се савремени ОПЈ алати и методе могу користити за обраду историјских текстова на српском језику и који су кључни фактори који дефинишу границе њихове поузданости?
Методе рада:
Методолошки оквир истраживања биће заснован на примени алата и метода унутар обраде природног језика (ОПЈ), како би се извршила рачунарска анализа текста у већим размерама. Разлог иза коришћења ових метода се огледа у њиховој могућности да пруже објективан преглед већег корпуса у кратком временском периоду уз примену читања на даљину. Поред метода фокусираних на припрему корпуса и њихову практичну обраду,  рад ће се такође користити методама анализе и синтезе, као и статистичким методама унутар TXM окружења ради визуелног приказивања добијених резултата.
Припрема корпуса
Прикупљени текстови ће проћи кроз процес оптичког препознавања знакова (OCR) уз накнадно чишћење и проверу како би се уклониле техничке неправилности узроковане специфичностима предратне и међуратне штампе и ћириличног писма. Кључни корак у овој фази је прикуљање и структурирање метаподатака одабраних новина и издања, који ће имати кључну улогу у прецизности филтрирања резултата према жељеним критеријумима.
Инструменти и организација истраживачког процеса
Корпус ће бити подељен у подкорпусе ради лакше и прецизније компаративне анализе новина и периода које су покривале. Ради успешности даљих анализа биће извршен и процес транслитерације, односно конверзије текста из ћириличног у латинично писмо. Затим ће се текстометријска анализа одвијати унутар TXM окружења. У оквиру TXM-а користиће се интегрисани алат TreeTagger за аутоматско POS тагирање (part-of-speech tagging) посебно прилагођен за српски језик. Кроз овај процес, TXM аутоматски врши кључне процесе токенизације и лематизације. Важност токенизације се огледа у рашчлањивању текста на такозване токене, док лематизација своди токене на њихов осовни граматички облик (нпр. свођење токена ‘праву’, ‘правима’ и ‘права’ у лему ‘право’). TreeTagger ће истовремено обављати POS тагирање, тј. сваком токену ће доделити ознаку граматичке категорије што ће омогућити даље истраживање граматичких образаца. Иако ће се фокус стављати на именице, глаголе, придеве и остале категорије по потреби, TXM омогућава анализу свих 17 граматичких категорија (Popineau, 2023).
При крају обраде, извршиће се текстометријска анализа и моделирањe тема при чему ће се обављати и компаративна анализа тематских целина кроз листове. При моделирању тема, користећи се погодним алатима доступним за српски језик, обавиће се екстракција тема из корпуса, чиме ће се идентификовати семантички обрасци. Унутар TXM-а биће такође истражене конкорданце, које ће омогућити увид у свако појављивање дате речи у њеном контексту, као и колокације, преко којих ће се статистички открити речи које се најчешће јављају заједно. Коначни резултат ове фазе ће се огледати у статистичкој визуелизацији добијених резултата, који ће се дубље тумачити узимајући у обзир тематске оквире женског света окарактерисане публицистичким стилом и периодом настанка, пружајући јасан графички приказ њиховог развоја кроз време.

Напомена: Списак литературе ће бити додатно допуњен приликом израде рада


Радна биографија:
Дариа Милошевић рођена је 02.02.1999. године у Београду. Након завршене Медицинске школе на Звездари, основне студије уписала је 2017. године на Филолошком факултету Универзитета у Београду, на смеру Језик, књижевност и култура, уже бирајући Скандинавистику - норвешки језик. При основним студијама стекла је широко знање скандинавске културе, књижевности и норвешког језика, уз прилику да боље упозна руски као други страни језик и општа лингвистичка знања. Дипломирала је у септембру 2021. године са просечном оценом 8,35. Током студија похађала је летњу школу норвешког језика, књижевности и културе у Кристиансанду при Универзитету у Агдеру.
Тренутно похађа мастер програм Рачунарство у друштвеним наукама, при Универзитету у Београду, на којем је положила све предмете са просечном оценом 10,00. При студијама је завршила праксу на Рударско-геолошком факултету која се огледала у анотацији и анализи језика, као и у валидацији и ревизији лабела са претходно додељеним категоријама моралности. 
Ментор                                                                                                                    Kандидат   

_______________________                                                                _______________________   
Проф др Ранка Станковић,				                              	  Дариа Милошевић Рударско-геолошки факултет						              Бр.индекса:
                                                                                                                                               7/2023
Будући да је кандидаткиња полагањем испита, обаваљањем стручне праске и одбраном приступног рада остварила 45 ЕСПБ, комисија предлаже да јој се одобри израда предложеног мастер рада.
Чланови комисије:
Проф др Ана Ковачевић, Факултет безбедности
Проф др Владан Девеџић, Факултет организационих наука

Изјава о академској честитости

Дариа Милошевић, 07/2023

Својим потписом гарантујем да ћу се у току студија, а нарочито у току израде мастер рада, у потпуности уздржати од плагирања, односно копирања туђих идеја и њиховог презентовање као сопствених, без одговарајућег признавања ауторства. 
Разумем да копирање туђих идеја може бити извршено из књига и часописа и података који могу бити представљени у табелама, дијаграмима, дизајну, плановима, фотографијама, филму, музици, формулама, вебсајтовима, компјутерским програмима и на други начин. Јасно ми је да плагијат такође укључује и представљање, употребу и дистрибуирање рада предавача или других студената као сопствених. 
Свесна сам да намерним присвајањем идеја других и приказивањем као сопствених чиним повреде Закона о ауторском и сродним правима, као и других закона и одговарајућих аката Универзитета у Београду.

Потпис студента     ______________________________

	
	
	



